
На основу члана 138. став 1. Устава Републике Србије
 и члана 37. Закона о Заштитнику грађана
 у поступку контроле законитости и правилности рада Секретаријата за инспекцију, надзор и комуникацију Градске управе града Београда и Управе Градске општине Земун, покренутом по притужби Удружења грађана „Љубитељи Дунава“, након окончаног испитног поступка Заштитник грађана је сачинио следећи

ИЗВЕШТАЈ О СЛУЧАЈУ СА  ПРЕПОРУКАМА 
Заштитник грађана је примио притужбу Удружења грађана „Љубитељи Дунава“, из које произилази незадовољство поступањем надлежних градских и општинских инспекцијских органа у поступку надзора над радом Привредног друштва … услед чега, и поред донетих решења инспекцијских органа, грађани Градске општине Земун и даље не могу да приступе обали Дунава на силазу код Ауто-кампа „Дунав“.

Наиме, притужбом се наводи да је директор фирме …. противправно заузео део обале Дунава, део (силаз код Ауто-кампа „Дунав“) на ком простору је формирао одлагалиште речног наноса, поставио препреке у виду електричне рампе и зиданих објеката, спречавајући на тај начин грађане у прилазу приобаљу реке и својим пловилима, као и самој реци Дунав. Надаље се наводи да је и поред решења о забрани рада и подношења прекршајне пријаве од стране водне инспекције, доношења решења о рушењу свих објеката и подношења кривичне пријаве од стране грађевинске инспекције, као и доношења решења за уклањање објекта за сепарацију речног агрегата од стране комуналне инспекције, директор поменуте фирме и сама фирма су формирали отворено складиште песка и шљунка, камена, расутих терета, грађе и других грађевинских материјала, са којима тргује. Такође се истиче да је направљено и одлагалиште грађевинског отпадног материјала, да је формирана депонија отпадног челичног материјала и профила, секундарних сировина, старих камионских гума, складиште опасних материјала (нафте, нафтних деривата, хемијских производа и сл.), као и одлагалиште старих радних машина (булдожери, багери, камиони и сл.).

Посебно се наводи да је власник поменуте фирме више пута посекао стабла разног дрвећа, угрожавајући саму обалу реке, да је на овој локацији створено легло опасних паса који су у више наврата нападали грађане и децу, као и да је власник више пута и претио грађанима и члановима удружења. Истовремено се истиче да исти ангажује друга бродарска предузећа која експлоатишу песак без дозвола и елабората, услед чега долази до нежељених последица и уништења дела речног дна, ерозије приобаља, као и до негативних последица по корито реке и живи свет.

Из приложене документације произилази да су се притужиоци овим поводом обраћали многим државним, градским и општинским органима, али да и поред тога наведена фирма и даље, како се истиче, неометано послује и онемогућава прилаз обали Дунава.

Поступајући по притужби, Заштитник грађана је закључком дел. бр. 8708 од 11. априла 2023. године покренуо испитни поступак оцене законитости и правилности рада Секретаријата за инспекцију, надзор и комуникацију Градске управе града Београда и Управе Градске општине Земун и затражио изјашњење о основаности навода из притужбе.

Управа Градске општине Земун је актом од 25. априла 2023. године обавестила Заштитника грађана да је комунални инспектор Одељења за инвестиције и комунално-инспекцијске послове ГО Земун спровео управни поступак за уклањање објеката за депоновање и сепарацију речног агрегата на водном земљишту, те да су списи предмета прослеђени 19. априла 2023. године Секретаријату за инспекцију, надзор и комуникацију по жалби коју је поднео „…“. Такође је наведено да је комунални инспектор ГО Земун спровео управни поступак за уклањање запрека за спречавање саобраћаја – две електронске рампе које су постављене на кат. парцели број … , те да су и ови списи прослеђени Градском секретаријату 23. фебруара 2023. године по жалби надзираног субјекта.

У погледу дела пријаве који се односио на легло опасних паса, истакнуто је да је комунални инспектор ГО Земун исту проследио 8. фебруара 2023. године Одељењу ветеринарске инспекције Управе за ветерину Министарства пољопривреде, шумарства и водопривреде. На крају је наведено да је комунални инспектор ГО Земун Секретаријату за инспекцију, надзор и комуникацију града Београда доставио записник  од 8. фебруара 2023. године ради предузимања мера из њихове надлежности с обзиром да је истим констатовано да је у Земуну у Улици Батајнички друм затечена велика количина разноврсног отпада који је настао у току обављања делатности, у потрошњи, као и да се ради о опасном отпаду.

Секретаријат за инспекцију, надзор и комуникацију Градске управе града Београда је актом од 15. маја 2023. године обавестио Заштитника грађана да су по представкама подносиоца притужбе поступале комунална, водна и грађевинска инспекција тог секретаријата.

У погледу поступања водне инспекције, наведено је да је водни инспектор 23. августа 2022. године извршио ванредни инспекцијски надзор Привредног друштва „…“ и записнички констатовао чињенично стање у погледу депоновања и сепарације речног материјала, као и начин захватања и испуштања воде која се користи приликом обављања делатности. Истакнуто је да је у тренутку надзора локације затечена већа количина депонованог речног материјала, док метални и грађевински отпад није затечен. Наведено је да је водни инспектор 10. октобра 2022. године донео решење којим је наведеном привредном друштву забрањено обављање делатности депоновање и сепарације речног материјала на десној обали реке Дунав, до прибављања водних аката, уз клаузулу да жалба изјављена на решење не одлаже његово извршење. Надаље је наведено да је о свему обавештен и подносилац притужбе, а да је надзирани субјект 15. новембра 2022. године поднео жалбу против наведеног решења, те да је поступак одлучивања по жалби пред другостепеним органом у току.

У погледу поступања комуналног инспектора тог секретаријата, наведено је да је исти проследио представку републичкој водној инспекцији, ЈКП Ветерина Београд, Пореској управи, ГО Земун и Одељењу за грађевинску инспекцију.

У погледу поступања грађевинске инспекције тог Секретаријата, истакнуто је да поступајући грађевински инспектор води поступак инспекцијског надзора над бесправно изграђеним објектима у  Земуну,  да је извршен инспекцијски надзор, сачињен записник о утврђеном чињеничном стању, да је констатовано постојање објеката на наведеним парцелама изграђених без претходно прибављене грађевинске дозволе и потврде о пријави радова, те да је предметно градилиште затворено 7. новембра 2022. године. С тим у вези, наведено је да је грађевински инспектор 8. децембра 2022. године донео решење о обустави радова и уклањању, а против инвеститора је поднео и кривичну пријаву Трећем основном јавном тужилаштву. На крају је наведено да је инспектор извршио контролни инспекцијски надзор којом приликом је констатовано да извршеник није поступио по налогу из наведеног решења, те је 7. марта 2023. године донето решење о извршењу, а даљи поступак инспекцијског надзора је у току.

Након захтева Заштитника грађана за додатним изјашњењем у погледу спровођења донетих решења, Управа Градске општине Земун је актом од 16. јуна 2023. године обавестила Заштитника грађана да је 30. маја 2023. године комунални инспектор извршила контролни инспекцијски надзор у погледу спровођења решења којим је наложено уклањање запрека за спречавање саобраћаја – две електронске рампе, којом приликом је констатовано да је надзирани субјект  поступио по датом решењу, те да су уклоњене постављене запреке – две електронске рампе. У погледу спровођења решења којим је наложено уклањање објекта за депоновање и сепарацију речног агрегата на водном земљишту без решења Секретаријата за привреду, истакнуто је да је комунални инспектор издала 1. фебруара 2023. године прекршајни налог одговорном лицу – директору надзираног субјекта, као и да ће извршење у датом предмету бити реализовано након закључења уговора са фирмом која ће бити задужена за извршења решења за потребе Градске општине Земун и обезбеђења финансијских средстава од града Београда за потребе конкретног извршења.

Секретаријат за инспекцију, надзор и комуникацију Градске управе града Београда је актом од 14. јула 2023. године известио Заштитника грађана да је водни инспектор извршио инспекцијски надзор контроле извршења решења којим је забрањено обављање делатности депоновања и сепарације речног материјала на десној обали реке Дунав и утврдио да се изречена забрана поштује, као и да нису затечени камиони који одвозе речни материјал, нити барже за превоз речног материјала. У погледу спровођења решења грађевинског инспектора којим је наложена обустава радова и уклањање изграђених објеката, истакнуто је да се расподела средстава за рушење бесправних објеката обавља на основу годишњег финансијског плана, те да у зависности од одобрених средстава и других критеријума зависи и извођење радова на уклањању бесправно изграђених објеката и делова објеката. На крају, у погледу поступања инспектора за заштиту животне средине истакнуто је да исти извршио ванредни инспекцијски надзор, те да у тренутку контроле на наведеној локацији нису затечени наводи из представке, већ само делови машина и опреме која се користи за рад предметног предузећа, те је предмет  окончан службеном белешком.
*  *  *

Уставом Републике Србије ("Сл. гласник РС", бр. 98/2006 и 115/2021) је загарантовано право сваког грађанина на здраву животну средину и на благовремено и потпуно обавештавање о њеном стању. Свако, а посебно Република Србија и аутономна покрајина, одговоран је за заштиту животне средине и свако је дужан да чува и побољшава животну средину.
Циљ Закона о управљању отпадом ("Сл. гласник РС", бр. 36/2009, 88/2010, 14/2016, 95/2018 - др. закон и 35/2023) је, између осталог, да се обезбеде и осигурају услови за управљање отпадом на начин којим се не угрожава здравље људи и животна средина, као и превенција настајања отпада. (члан 2. тачка 1. и 2.) Законом је такође прописано да се управљање отпадом врши на начин којим се обезбеђује најмањи ризик по угрожавање живота и здравља људи и животне средине, контролом и мерама смањења: загађења вода, ваздуха и земљишта; опасности по биљни и животињски свет; опасности од настајања удеса, експлозија или пожара; негативних утицаја на пределе и природна добра посебних вредности и нивоа буке и непријатних мириса. (члан 3.) Инспекцијски надзор над применом одредаба овог закона и прописа донетих за његово извршавање врши се преко инспектора за заштиту животне средине у оквиру делокруга утврђеног овим законом.

Одредбом члана 5. став 3. Закона о инспекцијском надзору ("Сл. гласник РС", бр. 36/2015, 44/2018 - др. закон и 95/2018) је прописано да надлежна инспекција у обављању послова из свог делокруга усклађује планове инспекцијског надзора и свог рада, размењује податке, предлаже предузимање заједничких мера и активности од значаја за обављање послова инспекцијског надзора и на други начин сарађује са другим инспекцијама и субјектима са јавним овлашћењима који врше посебне облике надзора и контроле - ради обављања обухватнијег и делотворнијег инспекцијског надзора и нарочито ради сузбијања делатности или активности нерегистрованих субјеката.

Овим законом је такође прописано да се повећање свеобухватности и делотворности инспекцијског надзора и избегавања преклапања и непотребног понављања инспекцијског надзора обезбеђује кроз међусобну сарадњу у утврђивању програма рада и сарадњу у поступку вршења самосталног или заједничког инспекцијског надзора. Сарадња у поступку вршења инспекцијског надзора остварује се нарочито: ако је одређена област или питање предмет инспекцијског надзора више инспекција; када је потребно да више инспекција истовремено врше инспекцијски надзор према истом субјекту (заједнички инспекцијски надзор); ради спречавања или отклањања непосредне опасности по живот и здравље људи, имовину веће вредности, животну средину или биљни или животињски свет; ради спречавања обављања делатности и вршења активности нерегистрованих субјеката; када се оцени да се надзор на тај начин може извршити брже и са што мање трошкова и губитка времена за надзираног субјекта и инспекторе. (члан 11. став 2. и 3.)
С друге стране, административно извршење донетог управног акта спроводи се ради усаглашавања чињеничног стања са стањем које је утврђено решењем, и оно је циљ доношења управног акта и читавог управног поступка. Сходно принципима добре управе, органи јавне власти и јавни службеници поштују и остварују очекивања која грађани оправдано имају или која су код њих ти или други органи или службеници створили.

* * *
На основу прикупљених чињеница у току поступка и у оквиру релевантних законских одредаба, Заштитник грађана оцењује да је поступање надзираног субјекта у датом случају било предмет надзора више инспекција, да су скоро сви инспекцијски органи предузели мере из оквира својих овлашћења, односно да су надзираном субјекту изречене мере и забране сходно утврђеном чињеничном стању, као и да су потом поднете и прекршајне и кривичне пријаве. Међутим, Заштитник грађана констатује да нису принудно спроведена сва донета решења инспекцијских органа, као и да није прецизно утврђено чињенично стање у погледу постојања отпада на датој локацији.

Наиме, из добијених одговора органа произилази да је Одсек комуналне инспекције ГО Земун донео решење о уклањању објекта за депоновање и сепарацију речног агрегата на водном земљишту, али да принудно извршење истог зависи како од закључења уговора Градске општине Земун са привредним друштвом које ће бити задужено за извршење решења, тако и од добијених финансијских средстава од Града Београда. Истовремено, и спровођење решења грађевинске инспекције града Београда којим је наложена обустава радова и уклањање свих изведених радова, односно изведених објеката на датој локацији, такође зависи од висине одобрених средстава као и од осталих критеријума предвиђених прописима.
С друге стране, из приложених одговора инспекцијских органа произилази да је инспекција за заштиту животне средине Градске управе града Београда током 2022. године водила поступак инспекцијског надзора у вези са отпадом на датој локацији, којом приликом нису затечени наводи из представке, већ само делови машина и опреме, те је поступак окончан. Међутим, из приложеног одговора Одсека комуналне инспекције ГО Земун произилази да је поступајући комунални инспектор записником од 8. фебруара 2023. године констатовао да је у Земуну, Батајнички друм, затечена велика количина разноврсног отпада, и то опасног отпада који настаје услед обављања делатности наведеног предузећа, као што су челични материјали, конструкције (оксидирани), опасни материјали (нафта, нафтни деривати, хемијски производи и слично), старе радне машине (булдожери, багери, камиони), као и да је овај записник прослеђен дана 8. фебруара 2023. године Секретаријату за инспекцију, надзор и комуникацију Градске управе града Београда.
Сходно томе, с обзиром да поступајућа инспекција за заштиту животне средине, и поред поновљених захтева од стране Заштитника грађана, није доставила прецизно обавештење о времену вршења инспекцијског надзора, већ само да је предмет из 2022. године окончан службеном белешком, нити је приложена релевантна документација израђена тим поводом, Заштитник грађана закључује да поступајућа инспекција за заштиту животне средине Градске управе града Београда није разматрала наводе из предметног записника Одсека комуналне инспекције ГО Земун, односно извршила инспекцијски надзор у 2023. години. Из овога следи да од стране надлежног инспекцијског органа није утврђено ново чињенично стање у погледу постојања отпада, а који, како се закључује, може бити и опасан, те имати негативне последице по живот и здравље људи, као и животну средину.

С друге стране, с обзиром на досадашње понашање надзираног субјекта, односно утврђене пропусте у пословању, као и чињеницу да је према истом субјекту поступало више инспекција, Заштитник грађана је става да је у овом и другим сличним случајевима неопходно кроз институт заједничког надзора обезбедити делотворнији инспекцијски надзор и неопходну сарадњу свих поступајућих органа.
Имајући у виду напред наведено, сагласно члану 37. став 3. Закона о Заштитнику грађана, ради отклањања уочених недостатака, као и у циљу унапређења рада органа управе и спречавања сличних пропуста у будућности  Заштитник грађана упућује следеће препоруке:
Потребно је да Секретаријат за инспекцију, надзор и комуникацију Градске управе града Београда, преко поступајуће инспекције за заштиту животне средине, без одлагања поступи по прослеђеном записнику Одсека комуналне инспекције ГО Земун од 8. фебруара 2023. године, односно предузме радње и мере из свог делокруга на основу утврђеног чињеничног стања у вези са постојањем различите врсте отпада, као и опасног отпада на предметној локацији.

Потребно је да Секретаријат за инспекцију, надзор и комуникацију Градске управе града Београда предузме све неопходне мере, сагласно позитивноправним прописима и прописаним критеријумима, у циљу спровођења Решења Одељења за грађевинску инспекцију Секретаријата за инспекцију, надзор и комуникацију Градске управе града Београда од 8. децембра 2022. године.

Потребно је да Управа Градске општине Земун  предузме све неопходне мере, сагласно позитивноправним прописима и прописаним критеријумима, у циљу спровођења Решења Одсека комуналне инспекције Управе ГО Земун од 23. децембра 2022. године.

Потребно је да Секретаријат за инспекцију, надзор и комуникацију Градске управе града Београда у свом будућем раду, у циљу повећања свеобухватности и делотворности инспекцијског надзора, те кроз заједнички инспекцијски надзор у свим случајевима предвиђеним законом, успостави адекватнију како међусобну сарадњу својих инспекцијских органа, тако и сарадњу са другим инспекцијским органима, а нарочито у ситуацији када постоји повећан ризик и када је према истом субјекту поступало више инспекција.

Секретаријат за инспекцију, надзор и комуникацију Градске управе града Београда и Управа Градске општине Земун обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

Уколико Секретаријат за инспекцију, надзор и комуникацију Градске управе града Београда и Управа Градске општине Земун у задатом року не доставе Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

	ЗАМЕНИЦА ЗАШТИТНИКА ГРАЂАНА

	

	др Наташа Тањевић


Доставити:

-Секретаријату за инспекцију, надзор и комуникацију Градске управе града Београда;

- Управи ГО Земун;
- подносиоцу притужбе;
- у списе предмета.
� „Сл. гласник РС“, бр. 98/06 и 115/2021


2  „Сл. гласник РС“, бр. 105/2021

